Malyj Dramatitjeskij Teatr
Malyj Dramatitjeskij Teatr, rus. ‘Det lille dramatiske teater’ i modsætning til ‘Det store dramatiske teater’, kaldet BDT, grundlagt 1944 i Skt. Petersborg (tidl. Leningrad). Lev A. Dodin har som teatrets chefinstruktør siden 1983 opnået, med det førrevolutionære Moskva Kunstnerteater (MXAT) som forbillede, at skabe teatret som et hjem, hvor idéen om et teater og en teaterskole ikke er adskilte størrelser. Malyj Dramatitjeskij Teatr har med sit store ensemble turneret over hele verden og har især med meget langvarige forestillinger som den seks timer lange trilogi, Brødre og Søstre 1985 (Albertslundhuset 1994), baseret på Fjodor Abramovs roman, opnået stor popularitet. I Dodins forestillinger på Malyj Dramatitjeskij Teatr bliver der oftest benyttet et episk realistisk scenesprog. 

Bibliografi: Shevtsova, M Dodin and the Maly Drama Theatre: process to performance 2004. 